text: Afholdsforening vred over grænsepakke
  26 april 2013 kl. 11.05
  Danmarks Afholdsforening tror ikke, at afgiftsnedsættelserne på øl vil forhindre grænsehandelen. Men den vil forværre folkesundheden, mener foreningen.
  Folk vil ikke købe mindre øl syd for grænsen, når folketinget sætter afgiften ned. Men de vil derimod købe flere øl i Danmark, mener Danmarks Afholdsforening.
  - Dette harmonerer langtfra med, hvad regeringen tidligere har sagt: Nemlig at den danske folkesundhed er vigtigst, siger Torsten Nørgaard, landsformand for Danmarks Afholdsforening.
  - Afgiftsnedsættelsen vil medføre endnu større salg af øl i Danmark. Det vil betyde endnu flere barske børne- og familietragedier end de hundredtusinder, der er i forvejen. Endnu flere kroniske, alkoholrelaterede sygdomme. Endnu flere ?passive drikkere?. Endnu flere uhyggelige alkoholdødsfald, siger Torsten Nørgaard.
  